Line Barfod (EL), 2004-04-16:
Jeg er enig med hr. Villy Søvndal i bemærkningerne om det pænt friserede.
Der var en anden ting, der undrede mig i forsvarsministerens tale.
Det var spørgsmålet om, at Christiania skal åbnes, og at der ikke skal bygges på voldene osv.
Man kan selvfølgelig sige, at Tivoli er pænt friseret, men der ligger der trods alt også en del bygninger på voldene, og der er ikke åbent.
Man kan ikke bare gå ind i Tivoli.
Man skal sådan set betale for det, og i vinterhalvåret kan man ikke komme ind.
Skal det så også åbnes?
Eller er det kun nogle dele af voldene, der skal være specielle regler for?
Jeg forstår ikke helt argumentationen, må jeg nok tilstå, men det kan være, fordi jeg ikke har sat mig godt nok ind i de spidsfindigheder, der gælder om, at nogle steder er der nogle regler, der gælder, og andre steder
i samfundet er der nogle andre regler.
Jeg synes sådan set, det er fint, hvis man har de samme regler og så har mulighed for at tage konkrete individuelle hensyn rundt om i landet ud fra den historiske og kulturelle udvikling.
Fru Elisabeth Arnold spurgte, hvad der var blevet af fru Britta Schall Holberg, og man kan også spørge: Hvad er der blevet af det liberale Venstre?
Det er faktisk temmelig langt væk og svært at få øje på.
Det, som denne regering har stået for, har været at fjerne alle dem, den ikke kan lide.
Der skal ikke længere være plads til nogle, der er anderledes.
Det har åbenbart været den største torn i øjet, at vi midt i København har en bydel, hvor folk lever ud fra det synspunkt, at der faktisk kan være nogle andre værdier, man kan basere sig på.
Det, vi tydeligt kunne høre på Akademirådets høring, var, at mange talte om, at hvis man virkelig ønsker en udvikling i et land og i en storby, er det den type bydele, man skal prøve at give plads til.
Det er nemlig her, der kan komme nye ideer, og det er her, der kan udvikles noget af det, man kan bruge og lære af, også andre steder.
Men det ønsker regeringen og Dansk Folkeparti altså ikke.
Men hvad bliver så det næste?
Skal vi tvangsnormalisere Gentofte, fordi der bor mange selskabstømmere?
Eller hvad er kriterierne for, hvornår et byområde skal tvangsnormaliseres, fordi nogle begår kriminalitet?
Vi mener, det er vigtigt, at vi får rigtig god tid til at behandle dette forslag.
Vi synes, det er fuldstændig vanvittigt, at man lægger op til, at alle spørgsmål skal være afleveret inden på tirsdag, og vi håber, ministeren vil give tilsagn om, at ministeriet i hvert fald vil være villigt til at bruge så lang tid, som er nødvendig for at få en ordentlig afklaring af, hvad det hele går ud på.
Vi mener, det er et klart udtryk for regeringens holdninger på området, at Venstre, De Konservative og Dansk Folkeparti fastholder, at lovforslaget skal behandles i Forsvarsudvalget, som om det er et militært anliggende.
Vi foreslår, at det kommer i et særligt Christianiaudvalg, som man har haft tidligere, når Folketinget har behandlet spørgsmål og lovforslag om Christiania.
Vi synes, det er utroligt, at man ikke lytter - ikke bare til christianitterne selv, men til naboerne, til lokalrådet på Christianshavn, til Københavns Kommune, til de mange, som samarbejder med Christiania i det daglige og ønsker at fortsætte det, som har været så afgørende for Christiania.
Flertallet i Københavns Borgerrepræsentation siger jo meget klart i sit høringssvar, at de ønsker at sikre et godt samarbejde med beboerne på Christiania og ønsker at sikre, at man fortsat kan have plads til Christiania, og det mener de allerbedst kan ske ved, at man går i gang med at forhandle om fondsmodellen.
Derfor vil jeg gerne høre, om forsvarsministeren er indstillet på, at der allerede nu indledes en forhandling med Christiania om fondsmodellen, så man får afprøvet, hvad der egentlig ligger i forslaget fra Christiania om fondsmodellen, og hvilke muligheder man kunne forestille sig det ville give.
Hr. Ulrik Kragh var i sin ordførertale inde på, at Venstre vil væk fra bulldozerretorikken, og det er da rigtigt, at man er blevet lidt mere sofistikeret.
I stedet for at sætte bulldozere ind sætter man i dag en hær af paragrafryttere ind, fordi man har fundet ud af, at bulldozere giver dårlige billeder i pressen.
At man ændrer en masse paragraffer er derimod sværere at se på en tv-skærm, så man håber fra Venstres side, at det ikke giver et lige så dårligt image, at man vil fjerne beboerne med paragraffer.
Men resultatet bliver imidlertid det samme.
Resultatet bliver en tvangsnormalisering, hvor der ikke er plads til dem, der er anderledes.
I løbet af kort tid vil man sikre, at de, der bliver tilbage, er dem, der har råd til at betale, og som går op i at få nogle værdier i form af penge i stedet for andre former for værdier, mens de, der er anderledes og ikke har råd til at betale de stigende priser, som kommer, bliver tvunget andre steder hen.
Man har ikke nogen løsninger til, hvor de skal hen, men vi kan vel forestille os, at de, der ikke har råd, kommer på herberger eller lignende.
Der bliver mindre plads og mindre rummelighed, og man laver en tvangsnormalisering.
Til sidst en bemærkning om strukturreformen.
Man diskuterer, at nu skal Danmark ændres, og der skal være mere plads osv.
På Kommunernes Landsforenings årsmøde var indenrigsministeren fremme med, at inspireret af Enhedslistens forslag om, at det er vigtigt at inddrage borgerne selv, når det skal bestemmes, hvad der skal ske med deres område, skulle der være mulighed for lokalråd. Når det gælder andre dele af landet, mener Venstre åbenbart, at det er vigtigt med selvforvaltning og vigtigt at inddrage borgerne i at bestemme over området, men når det gælder Christiania, skal der altså gælde særlige regler.
På Christiania skal man tvangsnormaliseres og får ikke lov til selv at bestemme.